  Майя Бывальцева Капчи атлетикая федерациослэн калыккуспо ассоциацизы Россиысь вить спортсменъёсты командаослэн ӝог ветлонъя дунне чемпионатазы ӧз лэзьы. Соос пӧлын Удмуртиысь Сергей Широбоков но Сергей Шарыпов. Со сярысь ивортэ Россиысь капчи атлетикая федерацилэн пресс-службаез. Асьме спортсменъёс сяна, ӵошатсконъёслэсь палэнтэмын Клавдия Афанасьева, Ольга Елисеева, но Юлия Липанова. Ваньзы соос стартэ потон протоколъёсысь утялтэмын. Вожвылъяськонъёс 5–6 куартолэзе Китайысь Тайцанын ортчозы.  Капчи атлетикая федерациослэн калыккуспо ассоциацизы сыӵе пумкылъян кутӥз, Киргизиын ортчем сборъёсын та спортсменъёсын ӵош отын дисквалификаци улэ вань улонэзлы шедем тренер Виктор Чёгин но вал шуыса ивортонэн валче. Россиысь ӝог ветлӥсьёслэн адӟонзы матысь дыре тодмо луоз, куке калыккуспо ассоциаци Россиысь допинглы пумитъяськонъя агентстволэсь (РУСАДА) та учырез эскеронъя ватсаса ивортодэтсэ басьтоз. Озьы, командаос куспын ӝог ветлонъя дуннелэн чемпионатаз нейтральной куншет улын Россиысь кык гинэ спортсменъёс пыриськозы: Яна Смердова (20 иськем) но Василий Мизинов (20 иськем), соос Киргизиын сборъёсын ӧй вал. Дуннелэн вице-чемпионэз Сергей Широбоков 20 иськемын кужымзэ мертаны кулэ вал, Сергей Шарыпов — 50 иськемын. Тегъёс: Спорт Удмуртия Россия капчиатлетика допинг  